Helena Takalo

Anni Helena Takalo (o.s. Kivioja, s. 28. lokakuuta 1947 Nivala) on suomalainen hiihtäjä, maailmanmestari ja olympiavoittaja. Hänen hiihtouransa menestyksekkäimmät vuodet ajoittuvat 1970-luvun loppupuolelle. Takalo osallistui ensimmäisiin aikuisten arvokilpailuihinsa Grenoblen olympialaisissa 1968. Hän sijoittui 5 kilometrillä 22:nneksi ja keskeytti 10 kilometrin kilpailun. Tatran MM-kilpailuissa 1970 hän kuului Suomen pronssijoukkueeseen 3 × 5 kilometrin viestissä. Sapporon olympialaisissa 1972 hän sijoittui 10 kilometrillä viidenneksi, 5 kilometrillä yhdeksänneksi ja hiihti avausosuuden Suomen hopeajoukkueessa 3 × 5 kilometrin viestissä. Falunin MM-kilpailuissa 1974 hän saavutti Galina Kulakovan ja Barbara Petzoldin jälkeen pronssia 10 kilometrillä ja oli neljäs viestissä. Takalo voitti Innsbruckin olympialaisissa 1976 kultaa 5 kilometrin hiihdossa. Hän kukisti toiseksi sijoittuneen Raisa Smetaninan runsaalla sekunnilla. Olympiavoittonsa jälkeen Takalolle kerrottiin hänen kärynneen dopingista, mutta asiaa selviteltäessä huomattiin, että kielletyn näytteen olikin antanut Neuvostoliiton Galina Kulakova. Kulakova ei saanut kuitenkaan kärystään rangaistusta. Innsbruckin 10 kilometrillä Takalo saavutti hopeaa vajaan sekunnin Smetaninalle hävinneenä. Lisäksi hän hiihti ankkuriosuuden Suomen saadessa hopeaa 4 × 5 kilometrin viestissä. Takalo voitti Lahden MM-kilpailuissa 1978 kultaa 5 kilometrillä vajaan viiden sekunnin erolla Hilkka Riihivuoreen. 20 kilometrillä hän sai pronssia runsaat kaksi sekuntia Riihivuorta nopeampana. 4 × 5 kilometrin viestissä hän hiihti ankkuriosuuden Suomen voittaessa kultaa vajaan viiden sekunnin erolla Saksan demokraattiseen tasavaltaan. Lake Placidin olympialaisissa 1980 Takalo voitti 18. helmikuuta olympiapronssia 10 km:n hiihdossa. Lisäksi hän oli kahdeksas 5 kilometrillä ja viides 4 × 5 kilometrin viestissä. Viimeisissä arvokilpailuissaan, Oslon MM-kilpailuissa 1982, hän oli viestissä neljäs. Takalo on edustanut Nivalan Urheilijoita ja Pyhäjärven Pohtia. Hän toimi Pyhäjärven kunnan/kaupungin liikuntasihteerinä, kunnes jäi eläkkeelle 2012.Olympiavoittaja Helena Takalo 68 vuotta Heinäkuussa 2006 Pyhäjärven Pyhäsalmella paljastettiin Helena Takalon 2,5 metriä korkea pronssinen näköispatsas, jonka on tehnyt kuvanveistäjä Antonio da Cudan. Lasse Könönen sävelsi vuonna 1978 Helena Takalon kunniaksi kappaleet ”Valssi Helenalle” ja ”Pyhäjärvi” jotka levytti singlenä Teuvo ValoOlympiahistoriaa: Innsbruck 1976, Helena Takalo palautti kultakantaan. == Saavutuksia == * olympiakultaa Innsbruck 1976 (hiihto, 5 km) * kolme olympiahopeaa: Sapporo 1972 (viesti) ja Innsbruck 1976 (10 km ja viesti) * olympiapronssi Lake Placid 1980 (10 km) * lisäksi olympialaisissa viides (1972 10 km ja 1980 viesti), kahdeksas (1980 5 km) ja yhdeksäs (1972 5 km) * kaksi MM-kultaa Lahdessa 1978 (5 km ja viesti) * kolme MM-pronssia: Tatra 1970 (viesti), Falun 1974 (10 km, puusuksilla muiden kärkihiihtäjien käyttäessä lasikuitusuksia) ja Lahti 1978 (20 km) * SM-kultaa 5 km 1971, 1975, 1976 ja 1978, 10 km 1975 ja 1976, viesti 1977 ja 1980, maastojuoksun joukkuekilpailusta 1971 * SM-hopeaa 1 500 metrin juoksussa Kalevan kisoissa 1971 * Vuoden urheilija 1978 * Vuoden naisurheilija 1975, 1976 ja 1978 * Salpausselän kisojen voitto 10 km (1970), 3 × 5 km viesti (1968, 1973) * Salpausselkä-mitali nro 49 (1978) * Holmenkollenin kisojen voitto 5 km (1976) * Holmenkollen-mitali (1977) * Pro Urheilu -tunnustus 2005Takalolle, Riihivuorelle ja Gripille Pro Urheilu -tunnustus == Kirjallisuutta == * Kari A. Nurmela: Helena Takalo ja Helena voittaa ==Lähteet== ==Aiheesta muualla== * * Ylen Elävä arkisto: Takalolle pikamatkan MM * Ylen Elävä arkisto: Helena Takalosta olympiavoittaja * Luokka:Suomalaiset maastohiihtäjät Luokka:Suomalaiset keskimatkojen juoksijat Luokka:Suomalaiset olympiavoittajat Luokka:Vuonna 1947 syntyneet Luokka:Elävät henkilöt